Ваше Светейшество, Патриарх български и митрополит Софийски,

За нас, учените и служителите на Българската академия на науките, е огромна чест, че Вие лично, като глава на най-старата национална институция на българската държава, Българската православна църква, сте тук сред нас, за да отбележим заедно 155-та годишнината на исторически втората по създаване национална институция на България– Българската академия на науките,

Приветствам с добре дошли на нашия празник и уважаемите народни представители, представителите на изпълнителната и съдебната власт, Ваши превъзходителства, уважаемите представители на чуждестранните академии и научни организации, на медиите, нашите скъпи гости, колеги и приятели.

Ако погледнем енциклопедичното определение за термина „академия“ ще трябва да тръгнем от свещената горичка на Академ, посветена на богинята на мъдростта Атúна, да преминем през античните философски школи, през дворцовите скриптории на Средновековието и да стигнем до ренесансовите академии, които са символ на културното натрупване на знанието, неговото развитие и междупоколенческото представяне. Именно те предшестват научните общества на Новото време, които Просвещението въоръжава с девиза “Aude sapere” (áude sаpérе) - осмели се да знаеш - и тласка напред светоусещането за силата на знанието и стремежа да опознаем себе си и света, в който живеем.

Така нуждата от знание създава първите академии на 17-то, 18-то u 19-то столетие и формира принципите на съвременната наука и новия манталитет на знаещия – свободен и независим. Освен като идеи на просветени владетели, търсещи просперитет за своите монархии, по това време възникват и академиите, станали основни елементи на нови държави, борещи се за независимост от старите империи. Стремежът за национално самоутвърждаване води до основаването на Американската академия на науките, на Словашката Матица, на Румънската и Унгарската академия, както и на Българската академия на науките. Тази най-стара институция в България, изпреварила с почти десетилетие възкресяването на нейната държавност, започва своето съществуване с образуването на Българското книжовно дружество в Браила и има за цел да създаде потенциал, който да равни българите с развитите и свободни европейци. Радетели за това са млади и образовани българи, чиито имена са свързани с Освобождението и със строителството на съвременната българска държава. Ако започнем с имената на основателите, Марин Дринов, Васил Стоянов и присъединилият се към тях Васил Друмев, преминем към Васил Левски, дал скромната си лепта за започването на народополезното дело, споменем Каравелов, Априлов и стигнем до първите български министър-председатели и председатели на Народното събрание, все ще изброяваме имена, свързани с основаването и развитието на Българското книжовно дружество. Замислено като всебългарско научно общество, носещо заложбите на една бъдеща академия от европейски тип, то става родоначалник на българската наука. Годината е 1869: В поробена България се създават първите революционни комитети, в Цариград се подготвя признаването на независимата българска екзархия, която да замени унищожената през 1393 г. заедно със столицата Търново Българска патриаршия.

В условията на политическа зависимост, Книжовното дружество изпълнява за българите и ролята на просветна институция. За първите няколко десетилетия от своето съществуване то, залагайки принципите за точност на наблюдението и обективност на изводите, установява правописа, издава множество български паметници и исторически изследвания и поставя основите на българската хуманитаристика, геология, статистика, география и т.н.. Превръща се в динамична структура, откликваща на нуждите на обществото във всеки един момент от неговото развитие. В следосвобожденска България членовете му участват в организирането на икономиката и държавното устройство на Княжеството. Главно върху тях пада отговорността да съградят учрежденията на научния и културния живот и да ги свържат със сродните европейски институции. Когато през 1898 г. забележителния български политик, финансист, журналист и меценат Иван Евстратиев Гешов става председател, начева и истинският подем в дейността на Българското книжовно дружество. Тогава се учредяват библиотеката и архивът, осигурено е излизането на „Периодическото списание”, уреждат се финансовите проблеми – до голяма степен благодарение на лично дарение на председателя Гешов, осигуряващо материалната самостоятелност на институцията. Това е време, когато новообявената суверенна българска държава заявява подкрепата си за превръщането на Книжовното дружество в Българска академия на науките. Дебатът в XV-то Народното събрание по повод предлагания Закон за Българската академия на науките, състоял се в края на 1911 г., всъщност е признание за заслугите на Дружеството като крайъгълен камък на българската държава и общество. В мотивите, с които законът е внесен, се изтъква задължението на Българската държава да насърчи „още повече” – според стенографския дневник на Народното събрание – „новообразуваната академия в нейната разширена научна деятелност” и да отреди бюджетна субсидия „за услугата , що прави Българската академия със своята работа на Отечествената наука и на самата държава...”. Не се поставя под съмнение и автономността на Академията като „самостойно и независимо научно учреждение”. Забележително е, че дори опоненти на вносителя подкрепят тази независимост: „няма нужда академията да бъде под никаква власт...науката не знае над себе си никаква власт, не знае никаква подчиненост.” И като доказателство, че Академията е част от българската национална традиция - кауза, способна да обединява и вдъхновява, сто години по-късно тя отново получи подкрепата на Народното събрание. Тази подкрепа, обединила и най-непримиримите противници, гарантира независимостта на БАН и нейното демократично развитие и в настоящето. С прогласяването на Академията на 1 февруари 1912 г. всъщност се полагат основите на днешния национален изследователски център, започват първите научни дирения, финансирани от академичния бюджет, донесли и първото международно признание на българската наука. В последвалите десетилетия и досега, учените от Българската академия на науките постигат резултати, получили световна известност, като откритието на фотоелектретното състояние на веществата, довело до развитието на копирната техника, изследванията за кристалния растеж, методът на леене с противоналягане и редица други. В годините след Втората световна война, новосъздадените институти към Българската академия на науките бяха катализаторът за развитието на модерните индустрии на страната, които позволиха такива световни постижения, като създаването на четвъртия електронен калкулатор в света Елка и първия български микрокомпютър, нареждането на България сред държавите с ядрена енергетика, развитието на фармацевтиката в България, изстрелването на България до 6-та страна в света, изпратила човек в Космоса, пробивите на световно ниво в полимерната химия и биомедицината и редица други.

От самото си преобразуване, Българската академия на науките е най-търсеният и разпознаваем партньор в България в международното сътрудничество. Нашият научен архив съхранява внушителен брой предложения за сътрудничество от страна на европейските академии още от времето на първите години на дружеството, които стават основа на международните връзки на БАН – разширявани и укрепвани в продължение на повече от столетие, днес те са значим потенциал на българската държава в областта международното научно сътрудничество. Нека да споменем десетките двустранни споразумения с най-големите научно-изследователски институции в света; членството в авторитетни европейски научни организации като Консултативния съвет на европейските академии - EASAC и ALLEA – общността на всички европейски академии, които са гаранти за високото качество на европейската наука, стимулират напредъка в научните изследвания и иновациите и като обединения на европейския научния потенциал дават обосновани мнения за решаване на важни предизвикателства пред Европа и Света.

И в сегашни дни БАН е водещият научен център в България, в който се провеждат научни изследвания на световно равнище. Със своя академичен състав, представляващ около 15 % от научния потенциал на страната, БАН създава почти 40% от националния научен продукт. Учените в БАН изпълняват 40% от проектите по рамковите програми на Европейския съюз, сега са ангажирани и в програмите за възстановяване, а регионалните академични центрове обединяват в тази дейност изследователи от цялата страна. Като съветници на нацията, ние развиваме наука на високо световно ниво в полза на обществото и сме жизненоважен ресурс, на разположение на българските държавни институции. БАН извършва изключително важни национални оперативни дейности, свързани със сеизмологичната активност в страната и региона, мониторинга на Черно море, екологичната обстановка, непрекъснато следене на радиационния фон и редица други. Ако нашите предшественици преди 155 години мобилизираха духовните сили на нацията в посоката на въжделенията за нова, модерна държава и стремежа за независимост и просперитет, то днес ние сме в състояние да предложим компетентна, обективна и независима експертиза по ключови проблеми от всички области на обществения живот. В епоха, белязана от бързи технологични иновации и сложни глобални предизвикателства, БАН е институция, чрез която могат да се определят много от жалоните, нужни за политиката на всяка една модерна държава. Нека да пребъде и през следващите 155 години – за просперитета на нашето Отечество и на българите!

Честита 155-годишнина скъпи колеги и приятели на БАН!

На многая лета!